MTÜ Eesti Pimedate Liit juhatuse koosoleku protokoll nr 21-2

Kuupäev ja koht: 16.03.2021, Skype

Koosolekut juhatas juhatuse esimees Jakob Rosin.

Koosolekut protokollis tegevjuht Mari Sepp.

Koosolekul osalesid juhatuse esimees Jakob Rosin, liikmed Priit Kasepalu, Monica Lõvi, Silver Pulk ja Tiina Tamm. Puudusid Maimu Guzikova ja Ago Kivilo.

Koosolekul osales 5 juhatuse liiget 7st, seega oli koosolek otsustusvõimeline.

Koosolekust võttis osa tegevjuht Mari Sepp

**Koosoleku päevakord:**

1. Kirjalikud otsused ajavahemikus 09.02.-16.03.2021

2. Tegevus ajavahemikus 09.02.-16.03.2021

3. Eesti Pimedate Liidu liikmete poolt otsuste vastuvõtmine üldkoosolekut kokku kutsumata MTÜS § 22’1 lg.2 korras perioodil 22.03.-05.04. 2021

4. MTÜ Guide Running Estonia liikmeks astumise avaldus

5. Ajakirja Valguse Kaja honoraride arutelu

6. Kirjad ja info

Juhatus kinnitas koosoleku päevakorra.

**Päevakorrapunkt nr 1**

**Kirjalikud otsused ajavahemikus 09.02.-16.03.2021**

**22.veebruaril** otsustas juhatus esitada Tartu Maakohtu kinnistusosakonnale avalduse kinnistusraamatusse kantud SA Puhke- ja Tegevuskeskuse Jursu kasuks seatud kasutusõiguse kustutamiseks. Avalduse digiallkirjastasid Tiina Tamm ja Silver Pulk.

**2. märtsil** otsustas juhatus kinnitada Maarja-Liis Orgmetsa ajakirja Valguse Kaja toimetuse liikmeks ja arvata toimetuse koosseisust välja Kerli Tennosaar.

**Päevakorrapunkt nr 2**

**Tegevus ajavahemikus 09.02.-16.03.2021**

16. veebruaril osales Jakob Rosin Ligipääsetavuse rakkerühma raudteede ülekäikude ligipääsetavuse arutelul.

17. veebruaril osales Jakob Rosin Haridus- ja Noorteametis kohtumisel, mis puudutas nägemise kaotanud abituriendi lõpueksami sooritamise tehnilist korraldust.

23. veebruaril saatis Jakob Rosin pressiteate vabariigi aastapäeva kontsertetenduse kirjeldustõlke kohta. https://pimedateliit.ee/uudised/vabariigi-aastapaeva-teleulekanne-saab-taas-ligipaasetavaks-nagemispuudega-inimestele/

25. veebruaril osales Jakob Rosin kohtumisel Itellaga, et arutada pakiautomaatidele paigaldatavate punktkirjas siltide üksikasju.

26. veebruaril osalesid Jakob Rosin ja Piret Aus ligipääsetavuse rakkerühma kultuuri ja spordi ligipääsetavuse arutelul.

1. märtsil osales Mari Sepp Interregi projekti juhtrühma koosolekul.

3. märtsil kohtusid Jakob Rosin, Piret Aus ja Mari Sepp juristiga, et arutada hangete läbiviimiste protseduure.

4. märtsil jagas Jakob Rosin e-kirja teel Tallinna Ülikooli üliõpilastele EPLi seisukohti kõrghariduses leiduvate probleemide osas.

4. märtsil andis Jakob Rosin e-kirja teel ülevaate riigikantseleile jäätmemajandusega seotud ligipääsetavusprobleemidest. Teemat ei võeta rakkerühmas arutusele, aga sellega tegelevad loodetavasti edasi keskkonnaamet ja keskkonnaministeerium.

4. märtsil nõustas Jakob Rosin e-kirja teel Paraolümpiakomiteed nägemispuudega inimeste e-spordi teemadel.

4. märtsil osales Jakob Rosin Eesti Puuetega Inimeste Koja (EPIKoda) juhatuse koosolekul.

5. märtsil andis Jakob Rosin arhitektuuribüroole Arhitektrum tagasisidet Lasnamäe Põhikooli ligipääsetavuslahenduste osas.

5. märtsil kohtusid Jakob Rosin ja Piret Aus Tartu Ülikooli Viljandi Kultuuriakadeemia kultuurikorralduse II kursuse tudengitega, et tutvustada praktikavõimalusi EPLis.

5. märtsil osales Jakob Rosin Ligipääsetavuse Rakkerühma erasektori teenuste arutelul. Arutati kaubanduse, panganduse, pakiveoga ja iseteenindusterminalidega seotud ligipääsetavusküsimusi.

8. märtsil toimus EPLi revisjonikomisjoni koosolek.

8. märtsil vahendas Jakob Rosin Paraolümpiakomitee tellimust kirjeldustõlkeks.

9. märtsil toimus Valguse Kaja toimetuse koosolek

9. märtsil osales Jakob Rosin kohtumisel EPIKoja ja ÜRO esindajatega, et valmistuda järgmisel päeval asetleidvaks ÜRO Puuetega Inimeste Konventsiooni täitmise variraporti Eesti versiooni kaitsmiseks.

10 märtsil andis Jakob Rosin riigikantseleile e-kirjas tagasisidet ühistranspordi piletisüsteemide ligipääsetavuse osas

10 märtsil osales Jakob Rosin kohtumisel EPIKoja ning ÜRO esindajatega, toimus ÜRO puuetega inimeste konventsiooni täitmise raporti variraporti kaitsmine.

11. märtsil osales Mari Sepp avatud Eesti Fondi III taotlusvoorust toetuse saanud organistatsioonidele korraldatud infopäeval.

14. märtsil kohtus Priit Kasepalu veebi teel Tallinna Ülikooli Balti filmi, meedia, kunstide ja kommunikatsiooni instituudi üliõpilastega, kes teevad õppetöö raames dokumentaalfilmi vaegnägija filmivaatamise kogemusest.

15. märtsil osalesid Jakob Rosin ja Mari Sepp kohtumisel notari juures, et viia läbi notariaalse kinnistamisavalduse tegemine kinnistusosakonnale SA Puhke- ja Tegevuskeskuse Jursu kasutusõiguse lõpetamise kohta.

15. märtsil saatis Priit Kasepalu raamatukogudele, kus asuvad vastavalt säilituseksemplari seadusele digitaalse säilituseksemplari kohalkasutust võimaldavad autoriseeritud töökohad, kirja küsimustega nende töökohtade pimedatele lugejatele kasutatavuse kohta.

15. märtsil saatis Priit Kasepalu Ida-Tallinna Keskhaiglale kirja, milles juhtis tähelepanu, et Silmakliiniku lifti juhtimiseks on puuteekraan, mis ei ole pimedatele külastajatele kasutatav.

16. märtsil esines Jakob Rosin Eesti TV saates Terevisioon.

16. märtsil toimus Eesti Pimedate liidu juhatuse koosolek.

**Päevakorrapunkt nr 3**

**Eesti Pimedate Liidu liikmete otsuste vastuvõtmine üldkoosolekut kokku kutsumata MTÜS § 22’1 lg.2 korras perioodil 22.03.-05.04. 2021**.

9. veebruaril võttis juhatus vastu otsuse korraldada EPL-i üldkoosolek 23. märtsil Tallinnas Viru hotelli seminariruumis ja virtuaalselt. Tulenevalt EV Valitsuse korraldusest on seatud kuni 12. aprillini koroonaviirusest tulenevad piirangud koosolekute läbiviimiseks. Virtuaalselt korraldatava koosoleku läbiviimine ei kohtle võrdselt kõiki liikmesühinguid, sest interneti kiirus ja seadmete võimekus ei ole kõikidel liikmesühingutel sarnane. Üldkoosoleku otsused tuleb langetada võimalikult kiiresti, et EPL jõuaks seada enne 1. maid notariaalselt Laki 7, Tallinn kinnistule servituudi ligipääsuks Laki 7b kinnistule, mis on SEB-ga sõlmitud laenulepingu tingimustes. Alates 2020 kevadest võimaldab MTÜS § 22’1 lg.2 liikmete poolt otsuste vastuvõtmist üldkoosolekut kokku kutsumata. Liikmetele saadetakse e-kirja teel otsuste eelnõud koos hääletuslehe, majandusaasta aruande ja revisjonikomisjoni aruandega. E-kirjas antakse juhised hääletuslehe täitmiseks.

**Juhatus otsustas:**

Viia läbi kahe otsuse vastuvõtmine üldkoosolekut kokku kutsumata MTÜS § 22’1 lg.2 korras perioodil 22.03. - 05.04.2021. Saata liikmetele kaks otsuse eelnõud kirjalike otsuste vastuvõtmiseks. Peale hääletust koostab juhatus hääletusprotokolli, hääletuse läbiviimist juhatab Jakob Rosin ja hääletusprotokolli vormistab Mari Sepp.

**Otsuse eelnõu nr 1**

Võtta teadmiseks revisjonikomisjoni aruanne ning kinnitada MTÜ Eesti Pimedate Liit 2020. majandusaasta aruanne.

**Otsuse eelnõu nr 2**

Koormata MTÜ-le Eesti Pimedate Liit kuuluv Laki 7, Tallinn kinnistu (registriosa 2097650) ja Laki 7, Tallinn hoonestusõigus (registriosa 2097750) tasuta juurdepääsuservituudiga Laki 7b, Tallinn kinnistu (registriosa 18545901) kinnisasja  igakordse omaniku (omanik praegu Eesti Pimedate Liit) kasuks.

**Päevakorrapunkt nr 4**

**MTÜ Guide Running Estonia liikmeks astumise avaldus**

MTÜ Guide Running Estonia saatis 8. märtsil EPL-ile liikmeks astumise sooviavalduse (Lisa 1). MTÜ alustas 2020 sügisel, et kaasata nägemispuudega inimesed harrastusspordiga (jooksmine, tervislik liikumine) tegelemiseks. Ühing on kaasanud pea sada jooksusaatjat, kes teevad koostööd Paraolümpiakomiteega.

**Hääletati:** Poolt 4, vastu 1

**Juhatus otsustas:** **Võtta MTÜ Guide Running Estonia EPL-i liikmeks.**

**Päevakorrapunkt nr 5**

**Ajakirja Valguse Kaja honoraride arutelu**

Juhatus arutas ajakirja Valguse Kaja autorite tasustamist. Jakob Rosin tutvustas juhatusele toimetuse koosolekul arutatud ja kinnitatud ajakirja rubriikide loomist.

**Juhatus otsustas:** Ajakirja toimetus koostab rubriikide lõikes ja tähemärkidele tugineva honoraride tasutabeli.

**Päevakorrapunkt nr 6**

**Kirjad ja info**

**Kirjad**

* 2. märtsil saatis Tallinna Vesi AS e-kirja, milles andis teada, et on teostatud täiendava kontrolli Laki 7b kanalisatsioonitorustikes ning nende süsteemis olid kinnistusisesed torustikud valesti klassifitseeritud ning sellest oli tingitud ka see segadus. Kõnealune toru oli siiski reoveekanalisatsiooniga ühendatud, mitte sademeveekanalisatsiooniga. (Lisa 2)
* 12. märtsil said juhatuse liikmed e-kirja koos revisjonikomisjoni arvamusega EPL-i 2020 majandusaasta aruande kohta. (Lisa nr.3)

**Info**

* Avatud Eesti Fond on otsustanud EMP toetuste Aktiivsete Kodanike Fondi raames toetada Eesti Pimedate Liidu projekti „Nägemispuudega noorte üle-eestilise huvikaitseorganisatsiooni loomine“ kogusummas EUR 34 062,40 (Lisa 4)
* 5. märtsil saatis Tartu Maakohtu Kinnistusosakond kandemääruse, millega tuleb esitada hiljemalt 4.aprilliks notariaalselt kinnitatud avaldus isikliku kasutusõiguse lõpetamise kohta. Avaldus oli esitatud läbi kinnistusportaali. 15. märtsil käisid Jakob Rosin ja tunnistajana Mari Sepp Piret Pressi notaribüroos kinnistamisavaldust koostamas. (Lisa 5)
* 12. märtsil esitas Mari Sepp Interregi projekti My Own Life/Minu enda elu esimese kuue kuu sisu- ja kuluaruande. Projekti esimeses perioodis kaasati meeskonda mentorid Elisabeth Egel, Maarja-Liis Orgmets ja Jakob Rosin. Rehabilitoloogidena on meeskonnas Anne Kõiv, Janne Jerva ja Merike Kaljujärv. Detsembris toimus kõikide meeskonnaliikmete osalusel esimene mentorite töötuba, kus mentorid tutvustasid enda elu suurimat saavutust. Saavutuste põhjal kaardistati oskused, teadmised ja kogemused, mis aitavad kaasa iseseisva eluga toimetulekul. Koostati takistuste ja nende ületamiseks vajalike oskuste tabel, mis saab aluseks juhendmaterjali koostamiseks. Töötoas arutati sihtgrupile korraldatavate töötubade sisu ja ülesehitust. Meeskond oli üksmeelel, et töötubadesse võiksid olla kaasatud ka lapsevanemad ja projekti viimasel perioodil kaasata meeskonda psühholoog. 1. märtsil osales Mari Sepp projekti juhtgrupi koosolekul, kus võeti vastu otsus lükata viiruse laialdase leviku tõttu Soomes ja Eestis aprillis-mais toimuma pidanud mentorite koosolekud edasi augustisse ja septembrisse. Peamiseks põhjuseks just asjaolu, et sellise kahepäevase koosoleku korraldamine virtuaalselt ei too soovitud tulemust. Hetkel tegeleb meeskond sihtrühma liikmete, 18-25 aastaste nägemispuudega noorte, leidmisega. Projekti raames vahetatakse pidevalt ideid e-maili ja telefoni teel projektipartneri Soome Pimedate Liidu eestvedajatega toimuvad koosolekud Team keskkonnas.
* 2020. aasta sügisel saatis EPL pilootprojekti korras filmi Hüvasti NSV Liit kirjeldustõlget pakkuvasse mobiilirakendusse Movie Reading. Kuna rakenduse loojatega on väga keeruline ühendust saada ning sihtrühma huvi lahenduse vastu on olnud väike, otsustas juhatus hetkel sellesse projekti rohkem mitte tööaega panustada.
* 3.märtsil kohtusid EPLi töötajad Piret Aus, Jakob Rosin ja Mari Sepp juristiga, et arutada EPL-i hankekorraldust ja nägemispuude alaste teenuste info jagamist ja vahendamist. Juristi soovitustele tuginevalt koostatakse hangete korraldamise protseduurireeglid. Hankekomisjoni liikmeteks määras juhatus Tiina Tamme, Priit Kasepalu ja Mari Sepa.
* Juhatus arutas suvekooli läbiviimist juunikuu alguses. Lähiajal tuleb hakata tegelema suvekooli korraldamisega ja teha broneeringud. Hetke seisuga on koroonaviiruse levik Eestis laialdane ning ei ole kindlust, et juuni alguses on lubatud pea 200 inimese osavõtul siseruumides toimuvad üritused. Seetõttu otsustas juhatus lükata suvepäeva korraldamise edasi sügise algusesse ja kinnitati uuteks kuupäevadeks 8.–9. september.